DA-regspan 'reg om OVK te takel' | Netwerk24
Deur Christiaan Du Plessis 09 Mei 2019 01:34
Die DA het sy regspan op 'n gereedheidsgrondslag geplaas hangende gesprekke tussen ringkoppe in die party oor die regverdigheid van Woensdag se algemene verkiesing, sê James Selfe, die party se federale voorsitter.
Hy het Woensdag by die nasionale uitslagsentrum in Pretoria in 'n video-onderhoud aan Netwerk24 gesê verskeie kwessies ondermyn die geloofwaardigheid van die Verkiesingskommissie (OVK).
"Ek sê dit nie ligtelik nie, want dit is 'n instelling wat belangrik is en oor die afgelope 25 jaar eintlik baie goeie werk verrig het. Wat ek nou dink, is dat die OVK die probleme probeer afmaak. En ek dink nie hy het die personeel of toerusting wat kan seker maak dat die stemproses reg verloop nie," sê hy.
James Selfe, voorsitter van die DA se federale raad by die nasionale uitslagsentrum in Pretoria waar die resultate bekend gemaak gaan word. Foto: Deaan Vivier
Buiten dat stembriewe volgens Selfe by verskeie stempunte al voor 10:00 opgeraak het, het die DA ook "oorredende bewyse" dat verskeie mense, moontlik honderde, meer as een keer gestem het.
Hy sê die inkmerk wat kiesbeamptes op kiesers se linkerduim gemaak het om aan te dui dat kiesers reeds gestem het, kon afgewas word.
Volgens hom sal daar later Woensdagaand 'n vergadering wees om oor die gevolge van dié kwessie te praat.
"Ons regspan is op 'n gereedheidsgrondslag. Ons wil nie die verkiesing ontwrig nie, maar aan die ander kant wil ons die redelike versekering kry dat die uitslae vry en regverdig is en dat die uitslae die wil van die kiesers weerspieël," sê Selfe.
Selfe voorspel dat DA-ondersteuners in groter getalle gaan stem het as ANC-ondersteuners. Ook voorspel hy dat sy party die Wes-Kaap sal behou en nasionaal sal groei.
"Ons ander doelwit was om beheer oor nog 'n provinsie te kry. In Gauteng sal ons waarskynlik nie die grootste party wees nie, maar ons wil omstandighede skep waar koalisies moontlik is," sê hy.
Hy verwag dat Patricia de Lille se nuwe party, Good, nie meer as een setel in die verkiesing sal wen nie.
"Ons kan eers oor koalisies praat wanneer die uitslae bekend is. Ons sal saamwerk met partye as ons waardes ooreenstem en ons 'n soortgelyke beskouing het oor die rigting waarheen die provinsie moet gaan," sê Selfe.